《秋日过三元宫山馆听越尘道人弹琴》
清代·黄培芳

越冈之麓屋数椽，萧疏草树凉娟娟。青山一角横竹牖，残阳半壁闻风蝉。

高秋过此不忍去，道人招手何欢然。栖心早岁游物外，风姿俊爽神高骞。

道书愧我未曾读，石室且喜来谈玄。清琴妙得沈夫子，饭罢为我弹五弦。

平沙古调最清越，恍惚雁落凉风天。迟回更奏汉宫秋，和平幽怨情意传。

闻师正有罗浮兴，抱琴好坐飞云巅。黄龙白鹤在眼前，琪花瑶草纷岩边。

石楼三更日已县，铁桥缥缈来群仙。此时左顾白玉蟾，右挹葛稚川，何必海上呼成连。

嗟余安得蹑屐从师往，四百峰头吹笛眠。

作者简介：清广东香山人，字子实，又字香石。嘉庆九年副贡生，官内阁中书，少时力学，以诗名，诗格高浑，与张维屏、谭敬昭并称为粤中三子。在罗浮山顶筑粤岳祠以观日出，因自号粤岳山人。卒年八十二。有《浮山小志》、《缥缃杂录》、《岭海楼诗文钞》等。